google/wiki40b huggingface dataset:
יגור ליגצ'וב

יגור ליגצ'וב (ברוסית: Его́р Кузьми́ч Лигачёв‏; 29 בנובמבר 1920, מחוז טומסק), פוליטיקאי סובייטי, מן המנהיגים הבכירים של המפלגה הקומוניסטית של ברית המועצות בתקופת הפרסטרויקה, ומן המתנגדים הבולטים למדיניותו של מיכאיל גורבצ'וב בסוף שנות ה-80. על פעילותו במהלך השנים הוענקו לו מספר עיטורים סובייטיים.

ביוגרפיה

יגור ליגצ'וב נולד למשפחת איכרים בכפר במחוז טומסק (כיום במחוז נובוסיבירסק). לאחר מספר שנים עברה המשפחה לנובוסיבירסק, שם סיים ליגצ'וב את לימודי בית הספר. לאחר הלימודים הוא נסע למוסקבה והחל משנת 1938 למד במכון למהנדסי תעופה. בשנת 1943, לאחר קבלת תואר מהנדס, חזר ליגצ'וב לנובוסיבירסק והחל לעבוד במפעל לייצור מטוסים. בשנת 1945 עבר לעבודה במנגנון הקומסומול. בתחילת שנות ה-50 החל לעבוד במנגנון המפלגתי, ובשנת 1959 מונה לראש הוועד המחוזי של המפלגה. במציאות הסובייטית היה זה התפקיד הבכיר במחוז.
בשנים 1961-1965 היה ליגצ'וב במוסקבה ועבד בתפקידים שונים במנגנון של הוועד המרכזי של המפלגה. בשנת 1965 הוא הועבר לטומסק ובמשך תקופה ארוכה (עד שנת 1983) עמד בראש הוועד המפלגתי המחוזי. בתקופה זו תרם רבות לקידום המחוז והעיר טומסק.

קריירה במוסקבה

בשנת 1983 הוחזר ליגצ'וב למוסקבה ומונה לראש מחלקה במנגנון הוועד המרכזי של המפלגה. לפי עדותו, המעבר בוצע ביוזמת יורי אנדרופוב לאחר התייעצות עם מיכאיל גורבצ'וב. ב-23 בדצמבר 1983 קוּדם ליגצ'וב לתפקיד מזכיר הוועד המרכזי.
במרץ 1985 תמך במועמדותו של גורבצ'וב למזכיר הכללי של המפלגה. החל משנת 1985 היה ליגצ'וב הממונה על נושא האידאולוגיה במפלגה, בפועל - מספר 2 במפלגה. במהלך שנת 1985 נסע לסברדלובסק, ולאחר פגישה עם בוריס ילצין המליץ בפני מיכאיל גוברצ'וב על העברתו למוסקבה, ובהמשך תמך בקידומו של ילצין לתפקיד מזכיר סניף המפלגה במוסקבה.
בשנת 1985 היה ליגצ'וב בין יוזמי מערכה נגד אלכוהוליזם, שהייתה אגרסיבית במיוחד. בזיכרונותיו כתב שהמערכה הייתה שגויה, וכי לא ניתן לשנות את הרגלי העם בפקודות מטעם השלטון אלא אך ורק תוך מערכת הסברה מתמדת.
ליגצ'וב היה בין תומכי מיכאיל גורבצ'וב בתחילת הפרסטרויקה, אך החל משנת 1988 התחיל להתנגד לקצב הרפורמות, מחשש שהדבר יביא לקריסת המשטר. בשנת 1989 הוא נבחר לוועידת נציגי העם. במהלך מושבי הוועידה היה ליגצ'וב בין הנואמים שהתנגדו בתוקף לקצב הרפורמות. כמו כן, הוא התנגד לביטול סעיף 6 בחוקה, שדגל בעליונות המפלגה הקומוניסטית בניהול המדינה. 
ליגצ'וב היה בין מובילי הדחתו של בוריס ילצין מכל תפקידיו במפלגה. בשנת 1990, במהלך כינוס מפלגתי, מתח ליגצ'וב ביקורת על מיכאיל גורבצ'וב ואף הציג את מועמדותו למזכיר הכללי של המפלגה. לאחר שהפסיד בהצבעה על תפקיד זה עזב את הפוליטביורו ויצא לגמלאות.
לאחר התפרקות ברית המועצות היה ליגצ'וב בין החברים הבולטים במפלגה הקומוניסטית של רוסיה. בשנים 1999-2003 היה חבר דומה ממחוז טומסק מטעם המפלגה.
פיליפ צ'טווד

נעוריו

פיליפ צ'טווד נולד בוסטמינסטר שבלונדון לסיר ג'ורג' צ'טווד ואליס ג'יין (בת מיכאל תומאס בס Michael Thomas Bass). בנעוריו למד בקולג' איטון.

השנים הראשונות

צ'טווד התגייס לצבא הבריטי ב-11 באפריל 1888 והוצב ברגימנט חיל הרגלים של אוקספורדשייר ובקינגהאמשייר. ב-20 בנובמבר 1889 הוצב לרגימנט הפרשים ההוסרים ה-19. ב-6 באוגוסט 1890 קודם צ'טווד לדרגת לוטננט.

השירות בבורמה

ב-1892 נשלח צ'טווד עם כוחות בריטים לבורמה כדי להשכין שלום בין שבטים מסוכסכים במערב המדינה. הסכם שלום נחתם ב-1893 וצ'טווד חזר לאנגליה.

מלחמת העולם הראשונה - חזית צרפת

עם פרוץ מלחמת העולם הראשונה, ב-1914, נשלחה הבריגדה ה-5, בראשות צ'טווד, לקרבות החזית המערבית בצרפת. השתתף עם יחידתו בתחילת המערכה ובאוקטובר 1914 השתתף בקרב איפר הראשון. לאחר הקרב, ביולי 1915 הועלה לדרגת מייג'ור גנרל ומונה למפקד של דיביזיית הפרשים ה-2.

הפיקוד על "שדרת המדבר" הרכובה

בנובמבר 1916 הועבר צ'טווד לארץ ישראל, מונה למפקד "שדרת המדבר" (תחת פיקודו של גנרל ארצ'יבלד מארי, מפקד חיל המשלוח המצרי) וקודם לדרגת לוטננט גנרל. שינוי זה נעשה לאחר הניצחון הבריטי בקרב רומני ובתחילת מערכה על סיני וארץ ישראל. לאחר הגעתו הוביל צ'טווד את שדרת המדבר בסדרה של קרבות שכללו את כיבוש אל עריש (20 בדצמבר 1916), קרב מגדבה (25 בדצמבר 1916), קרב אל מגרונטין (9 בינואר 1917), קרב רפיח (9 בינואר 1917) וקרב עזה הראשון (26 במרץ 1917).

הפיקוד על "הכוח המזרחי" הרגלי

לאחר קרב עזה השני, שהתחולל ב-17 באפריל 1917, על ידי "הכוח המזרחי" בפיקוד לוטננט גנרל דובל, מונה צ'טווד למפקד "הכוח המזרחי" (שהיה מבוסס בעיקר על דיוויזיות רגלים). את הפיקוד על "שדרת המדבר" העביר צ'טווד להנרי שובל שפיקד לפני כן על דיביזיית אנזא"ק (אותה העביר לאדוארד צ'ייטור). החודשים הבאים התאפיינו בתיגבור כוחות (כחלק מלקחי קרבות עזה) כהכנה מההכנות להמשך כיבוש ארץ ישראל. בתקופה זו לא בוצעו כמעט פעולות קרביות וחשוה להזכי שב-23 במאי 1917 אירגן צ'טווד פשיטה על מסילת הברזל לקסיימה.

השירות לאחר המלחמה

בינואר 1919, לאחר סיום מלחמת העולם הראשונה, קודם צ'טווד לדרגת לוטננט גנרל ומונה לתפקידי מטה שונים במטה הכללי של צבא בריטניה. ביוני 1926 קודם לדרגת גנרל. ב-1928 עבר להודו ומונה לראש המטה של צבא הודו הבריטית וב-1930 מונה למפקד הצבא הבריטי בהודו. ב-1933 קודם לדרגת פילדמרשל. במסגרת תפקידו הבכיר קידם את תהליך חידוש צבא הודו.
צ'טווד חזר לבריטניה ב-1934 ועד 1948 מילא שורה של תפקידי כבוד.

משפחתו

צ'טווד נישא ב-1 ביוני 1899 להסטר אליס קמילה סטפלטון קוטון. לזוג נולד בן (רוג'ר) ובת (פנלופה). נפטר בלונדון ב-1950.
קולומביה במשחקים האולימפיים לנוער

אולימפיאדת הנוער סינגפור (2010)

המשלחת הראשונה של קולומביה למשחקים האולימפיים לנוער הייתה לאולימפיאדת הנוער סינגפור. המשלחת כללה 23 ספורטאים שהתחרו ב-12 ענפי ספורט. המשלחת זכתה בחמישה מדליות, מתוכן שתי מדליות זהב. המשלחת הגיעה להישגים בענף האופניים בה היא זכתה במדליית זהב ובענף הטניס עם זכייה במדליית זהב בטורניר היחידים לנערים. ספורטאי המשלחת זכו במדליית כסף בענפים איגרוף בקטגוריית משקל בינוני לנערים ורכיבה בטורניר היחידים. ספורטאי המשלחת זכו גם במדליית כסף בענף ההרמת משקולות בקטגוריית משקל עד 62 ק"ג נערים ובמקום החמישי בקטוגריות משקל עד 85 ק"ג נערים ועד 53 ק"ג נערות. המשלחת קצרה הישגים גם בענפים טאקוונדו עם העפלה לרבע גמר בקטגוריית משקל עד 55 ק"ג נערים, קפיצה למים בה סיימה במקום השמיני בקפיצה ממקפצה גמישה מ-3 מטר לנערים, ושחייה עם העפלה לגמר במשחה 50 מטר שחיית גב נערות וסיום במקום השביעי. המשלחת השתתפה בתחרויות בענפים אתלטיקה, היאבקות, התעמלות וטריאתלון ללא הגעה להישגים משמעותיים.

אולימפיאדת הנוער נאנג'ינג (2014)

המשלחת לאולימפיאדת הנוער נאנג'ינג מנתה 34 ספורטאים שהתחרו ב-11 ענפי ספורט והייתה המשלחת הגדולה ששלחה קולומביה עד כה. המשלחת זכתה בשלושה מדליות, מתוכן מדליית זהב יחידה. ספורטאי המשלחת הגיעו להישגים בענף האופניים עם זכייה במדליית זהב בטורניר הנערים וסיום במקום השישי בטורניר הנערות, בענף הרמת משקולות עם זכייה במדליית ארד בקטגוריית משקל עד 69 ק"ג נערים וסיום במקום החמישי בקטוגריית משקל מעל 63 ק"ג נערות, בענף הטאקוונדו עם זכייה במדליית ארד בקטגוריית משקל עד 63 ק"ג נערות, ובענף האתלטיקה עם העפלה לגמר ריצת 110 מטר משוכות נערים. המשלחת גם קצרה הישגים בענפים היאבקות כאשר ספורטאי הנבחרת סיימו במקום הרביעי בקטוגריית המשקל לנערים בסגנון חופשי עד 46 ק"ג ועד 76 ק"ג ונערות בסגנון חופשי עד 60 ק"ג, ובקפיצה למים בתחרות קפיצה מפלטפורמה קשיחה מ-10 מטר נערים. כמו כן, המשלחת סיימה במקום החמישי בתרגיל המתח בענף ההתעמלות, ובמקום השמיני במשחה 200 מטר בסגנון שחיית פרפר נערים בענף השחייה. המשלחת גם השתתפה בתחרויות בענפים ג'ודו, טניס, טריאתלון וקליעה אך בלי להגיע להישגים משמעותיים.

אולימפיאדת הנוער לילהאמר (2016)

קולומביה השתתפה לראשונה במשחקי החורף האולימפיים לנוער באולימפיאדת הנוער לילהאמר ושלחה משלחת המונה ספורטאי יחיד שהשתתף בענף סקי אלפיני בהם לא הגיע להישג משמעותי.
קוארנבקה

היסטוריה

שבטי ילידים שונים ישבו באזור בו נמצאת העיר החל מהמאה ה-12. קוארנבקה נוסדה בשלב כלשהו מהתקופה ההיא ועד לכיבוש אזור מקסיקו בידי ספרד במאה ה-16. ערב הכיבוש הספרדי, קוארנבקה הייתה עיר גדולה, עשירה ומבוצרת.
למרות גודלה וביצוריה, כוחות ספרד, בהנהגת גונסלו דה סנדובל (פקודו של הרנאן קורטס), כבשו את קוארנבקה בסביבות שנת 1520. הספרדים התחילו להתיישב בקוארנבקה מספר שנים לאחר מכן.
ב-1824, לאחר מלחמת העצמאות של מקסיקו, מקסיקו חולקה למדינות וקוארנבקה ואזורה נבחרו להיות חלק ממדינת מקסיקו. ב-1834 קוארנבקה קיבלה מעמד רשמי של עיר. ב-1869 נוצרה מדינת מורלוס, וקוארנבקה נבחרה להיות בירתה.

חינוך

בעיר פועלים מספר אוניברסיטאות ומוסדות להשכלה גבוהה, בהם האוניברסיטה האוטונומית של מדינת מורלוס.

תחבורה

את קוארנבקה משרת נמל התעופה הבינלאומי חנרל מריאנו מטמורוס, הנמצא במרחק של 16 קילומטרים מהעיר.

יהדות קוארנבקה

משנת 1949 קיים בית זקנים "א.ש.ל." בעיר קוארנבקה, ליהודי מקסיקו סיטי. בו יש בית כנסת.
ביר זית

היסטוריה

היישוב הוקם ככל הנראה בתקופה הביזנטית.
בתקופת המנדט הבריטי השתייך הכפר לנפת רמאללה.
במפקד האוכלוסין המנדטורי מ-1922 נמנו בכפר 896 תושבים, מתוכם 777 נוצרים ו-119 מוסלמים.
במפקד אוכלוסין 1931 של ארץ ישראל היו בכפר 251 בתים מאוכלסים, בהם התגוררו 1233 תושבים, 871 נוצרים ו-362 מוסלמים. 
בסקר הכפרים משנת 1945 נאמדה אוכלוסיית הכפר ב-1,560 תושבים.
בשנת 1924 הקימו נביהה נאסר ורתיבה שקיר בית ספר לבנות בכפר. בין השנים 1930-1932 הוקם גם בית ספר לבנים ושניהם נכללו תחת השם "בית הספר התיכון ביר זית".
בשנת 1953 החל המוסד גם להציע קורסים ברמה על-תיכונית ומשנת 1976 הוכר כאוניברסיטת ביר זית.
כניסת שבת

כניסת שבת הוא פרק זמן שלפני רדת החשיכה ביום שישי, שבו מתחילה השבת.

כניסת השבת

על-פי ההלכה המעבר בין יום ליום מתרחש סביב שקיעת השמש, ועל כן זמן תחילת השבת וסיומה אינם קבועים אלא משתנים לפי אורך היום במהלך השנה. בקיץ, כאשר הימים ארוכים, נכנסת השבת מאוחר יותר, ובחורף כשהימים קצרים השבת נכנסת בשעה מוקדמת יותר.
כיוון שהזמן שבין שקיעת השמש לבין צאת הכוכבים (בין השמשות) נחשב לזמן מסופק, והיות והשבת היא מצווה מהתורה, שני זמני בין השמשות, בתחילת השבת ובסיומה נחשבים כחלק מהשבת, ועל כן השבת נמשכת כ־25 שעות; החל משקיעת השמש ביום שישי, וכלה בצאת הכוכבים למחרת.
כמו כן ישנה מחלוקת גדולה בין הפוסקים בנוגע לזמנה של השקיעה. הדעה המקובלת היא שזמנה הוא כשהשמש נעלמת מהאופק, אולם לדעת רבי יעקב מבעלי התוספות (רבינו תם) זמנה הוא הרבה לאחר מכן (בפרק זמן המכונה לשיטתו "סוף השקיעה") וישנם רבים (בעיקר חסידי סאטמר וצאנז) הנוהגים כשיטתו, אם כי ישנם המחמירים בכניסת השבת וכן ביציאתה כשתי השיטות.

פעולות לקראת כניסת השבת

סגירת בתי עסקים במרכזי ערים ובמרכזי מגורים יהודים בשבת הוא חוק במדינת ישראל, ונהוג שכבר כמה שעות לפני כניסת שבת נסגרים בתי העסקים. בריכוזי מגורים חרדיים שם נסגרים בתי העסק כבר בשעות הצהריים המוקדמות בעוד שבערים אחרות ימשיכו העסקים לפעול בזמנים אלו.
בנוסף לכך מקפידים בריכוזי מגורים חרדיים שטרם כניסת השבת סוגרים את הדרכים למכוניות. 
עיתוני ישראל הפונים לקוראים יהודים מציינים בגיליון יום שישי את שם פרשת השבוע וזמני כניסת השבת ויציאתה. בעיתונים לציבור הדתי והחרדי מתפרסמים גם זמני צאת השבת לפי שיטת רבנו תם.
טרם כניסת השבת נהוג לערוך פעולות הכנה לקראת שבת ובדרך כלל אלו הן פעולות ומלאכות שנאסרות לעשות בשבת על ידי יהודים. כיוון שעון שבת בבתים של יהודים דתיים ומוסדות תורניים נעשה טרם כניסת השבת כך שבשבת עצמה יפעלו השעונים וישלטו על מערכת החשמל.
ישנם הנוהגים בבתיהם לנתק את המתג המפעיל תאורה בזמן פתיחת דלת המקרר דבר שנחשב להדלקת אור בשבת (מעשה שנחשב לחילול שבת). נהוג להתקלח ולטבול במקווה כדי להתנקות לקראת שבת. החרדים והחסידים אשר טבלו בשעות הצהריים במקווה נוהגים מאז ועד צאת השבת ללבוש את בגדי השבת הנהוגים בפלגיהם ובחצרותיהם. וכך ניתן לראות בריכוזי מגורים חרדיים חרדים חבושים בשטריימל טרם כניסת שבת.
במטלות הבית אמורים לכוון את מיחם המים למיחם הפועל לפי צורכי שבת. אצל אנשים דתיים שאינם מחזיקים בביתם שעון שבת נוהגים להדליק את התאורה הביתית טרם שבת ולכבות אותה לאחר צאת השבת. מבין מטלות הבישול נוהגים להפעיל את פלטת השבת כך שמאכלי השבת ישמרו על חומם עד להגשתם בסעודות השבת. את הבישולים לכבוד שבת גם כן מבשלים טרם שבת שכן בישול בשבת היא מלאכה אסורה.
עם כניסת זמן תוספת שבת נוהגים להדליק נרות שבת. בריכוזים מגורים דתיים מופעלים צופרים המודיעים על כניסת השבת. ישנם ריכוזים בהם מושמעת מוזיקה חסידית או קריאות וברכות ברמקולים המושמעים בריכוזים במקום השמעת צפירה.
צ'ארלי XCX

ביוגרפיה

פרק זה לוקה בחסר. אנא תרמו לוויקיפדיה והשלימו אותו.

ילדות ותחילת הקריירה

צ'ארלי נולדה בקיימברידג' שבאנגליה, לאב סקוטי ואם הודית מאוגנדה.
היא החלה לכתוב שירים כשהייתה בת 14.
ב-2011 החלה לשחרר סינגלים רשמיים תחת חברת התקליטים "Asylum Records" כאשר הסינגל הראשון נקרא "Stay Away" והסינגל השני נקרא "Nuclear Seasons" שלווה בקליפ. אף על פי שהוא לא נכנס למצעדי המוזיקה הסינגל קיבל ביקורות חיוביות. שירה הבא של אקס סי אקס, "You're The One" הפך למיני להיט בסצנת המועדונים האמריקאית וזכה לביקורות מהללות. מגזין "בילבורד" הכתיר אותו כאחד מהשירים הטובים ביותר ששוחררו באותה שנה. צ'ארלי הייתה אחת מכותבות השיר "I Love It" בביצועה של הלהקה השוודית "Icona Pop" והיא שרה בו. השיר זכה להצלחת ענק כאשר נכנס ל-Top 10 ברוב מצעדי המוזיקה אליו נכנס ומכר מיליוני עותקים ברחבי העולם. השיר היווה בצורה מסוימת את פריצתה של אקס סי אקס אל המיינסטרים.
ב-2013 היא הוציאה את האלבום הראשון שלה באורך מלא, "True Romance". האלבום זכה לביקורות חיוביות ורוב השירים בו הם שירים שנכתבו שנים לפני יציאתו וכבר הופצו בפורמטים שונים, כדוגמת "Nuclear Seasons" ו"You're The One". למרות התגובות החיוביות כלפיו האלבום היה לכישלון מסחרי במצעדי המוזיקה הגדולים אם כי זכה להצלחה במצעדי ה-Heatseekers בארצות הברית ואוסטרליה.
צ'ארלי הוציאה את הסינגל הבא שלה "SuperLove" במטרה לקדם את האלבום השני שתכננה להוציא. בסוף הוחלט שהסינגל לא יהיה חלק מהאלבום הבא והוא שוחרר כסינגל ללא קשר לאלבום. הסינגל זכה לביקורות חיוביות והיה הסינגל הראשון של אקס סי אקס כסולנית שהצליח להיכנס למצעד הסינגלים הבריטי.
ב-2014 השתתפה צ'ארלי בכתיבה של השיר "Fancy" של איגי אזליה והייתה זמרת אורחת בשיר. הסינגל הפך ללהיט בינלאומי ומכר מיליוני עותקים. השיר הצליח במיוחד בארצות הברית שם הגיע לראש מצעד הבילבורד והוכתר ארבע פעמים פלטינה. הצלחתה של אקס סי אקס במיינסטרים לא נגמרה והיא תרמה את השיר "Boom Clap" לפסקול הסרט "אשמת הכוכבים". השיר היה ללהיט בינלאומי ואחד מהלהיטים הגדולים ביותר של קיץ 2014. הוא נכנס ל-Top 10במדינות רבות ביניהן ארצות הברית ומולדתה בריטניה והפך את אקס סי אקס לזמרת מוצלחת בפני עצמה ולא רק כאורחת בשירים של אמנים אחרים. אקס סי אקס שחררה את הסינגל הבא שלה "Break The Rules" שזכה לביקורות חיוביות ולאחר הוצאת האלבום השני של אקס סי אקס "Sucker" הוכתר פלטינה באוסטרליה.
"Sucker" יצא בדצמבר 2014 וזכה לביקורות חיוביות ממבקרי המוזיקה, והוכתר כאחד האלבומים הטובים של 2014 על ידי המגזין "רולינג סטון" וגם על ידי המגזין "ספין".
אקס סי אקס הוציאה את הסינגל שלה "Doing It" (עם ריטה אורה כזמרת אורחת) בפברואר 2015.
בנוסף, כדי לקדם את אלבומה, צ׳ארלי הייתה מופע החימום של קייטי פרי במספר הופעות של סיבוב ההופעות של פרי באירופה. במאי 2018, השתתפה צ'ארלי בשיר "Girls" של ריטה אורה, קארדי בי וביבי רקסה. ב-5 באוקטובר 2018, הוציאה את "1999" בשיתוף עם טרוי סיון.

סגנון

המוזיקה של XCX הושוותה למוזיקת שנות ה-80 ולזמרות כמו מדונה.
היא מושפעת בעיקר מהספייס גירלז, קייט בוש, ברוק קנדי, ליל ויין והבמאי קוונטין טרנטינו. מספר גורמים שייכו אותה לסגנון פופ גותי.
ניקול, דוכסית לורן

ביוגרפיה

ניקול נולדה ב-3 באוקטובר 1608 בננסי, לאנרי השני, דוכס לורן ומרגריטה גונזאגה, בתם של וינצ'נצו גונזאגה, דוכס מנטובה ואלאונורה דה מדיצ'י. ב-23 במאי 1621 התחתנה ניקול עם בן דודה קרל הרביעי, דוכס לורן, אך לא היו להם ילדים.
בשנת 1624 מת אביה אנרי השני, דוכס לורן, והוא הוריש לקרל ולניקול את הדוכסות, אף על פי שרצונו של רנה השני, דוכס לורן הייתה שהדוכסות תרד ברצף גברי מובהק. בנובמבר 1625 דרש חותנה פרנץ השני, דוכס לורן את הדוכסות לעצמו, אולם לאחר ששילם את חובות הדוכסות כעבור כמה ימים, הוא התפטר מתפקידו, ומסר את הדוכסות לקרל. בשנת 1631 נטש קרל את ניקול, אולם ניסיונו לגרשה בשנת 1636 נכשל. בשנת 1637 התחתן קרל עם ביאטריס דה קוסאן, למרות שלא השיג את ביטול הנישואין הרשמי מניקול, ונולדו להם 3 ילדים. בשנת 1642 הוטל חרם על קרל בשל נישואיו עם ביאטריס דה קוסאן, ובאפריל אותה שנה נפרדו השניים.
ניקול בילתה את שנות חייה האחרונות בפריז, שם היא מתה ב-2 בפברואר 1657.
גיל סמטנה

ביוגרפיה

סמטנה התחיל לנגן בגיטרה באופן עצמאי בגיל 13. במסגרת לימודיו בתיכון במגמת אלקטרוניקה הכיר את הגיטריסט אורן קפלן. השניים התחילו לנגן יחד וגם לבנות בעצמם את מכשירי ההקלטה והאפקטים שלהם. בהמשך הקימו ביחד את להקתם אלגנט.
בצבא שרת כטכנאי שידור בגל"צ. משם המשיך ללימודי טכנאות סאונד אצל יואב גרא ועבודה כטכנאי הקלטות באולפני די.בי של רונן בן טל. כעוזר טכנאי השתתף גיל באלבומים של משינה, אלון אולארצ'יק, רמי קליינשטיין ועוד וכך נחשף לרזי ההפקה המוזיקלית והעבודה באולפן.
סמטנה ניגן בס באלבומו הראשון של רונן בן טל (תיקיות). החל את דרכו כמפיק מוזיקלי בהפקה של אלבום (קלטת) הבכורה של להקת אפור גשום (פברואר). בדי. בי. פגש את אהוד בנאי והחל לנגן בס בלהקתו "הפליטים". ב"פליטים" הכיר גיל את יוסי אלפנט שהשפיע מאוד על תפיסתו האומנותית ועל עבודתו כמפיק. בפליטים הכיר גם את המתופף ז'אן ז'אק גולדברג. הפליטים הופיעו במחזמר מאמי מאת הלל מיטלפונקט ובבימויו (צוותא 1986).
ניגן בס בשני אלבומיו הראשונים של אהוד בנאי - "אהוד בנאי והפליטים" ו"קרוב".
סמטנה ניגן ביחד עם גולדברג, רמי פורטיס וברי סחרוף בהופעות והקלטות. ("סיפורים מהקופסה" "1900?" "להתראות בחלומותי" "כשהגיטרה מנסרת את הלילה").
סמטנה הקים את להקת "אלגנט" יחד עם אורן קפלן, אלברט סופר ואורן רביב. בה כתב, שר וניגן בס.
עם תחילת שנות התשעים העמיק סמטנה את הידע המוזיקלי שלו והחל ללמוד קונטרבס אצל אלי מגן. החל ללמוד מוזיקה קלאסית, באקדמיה ע"ש רובין בתל אביב.
ניגן בתזמורת הפילהרמונית הישראלית הצעירה. ב-1993 עזב לברלין על מנת ללמוד קונטרבס באקדמיה לאמנויות (Hochschule der Kunste Berlin) אצל פרופ' ריינר צפריץ (Rainer Zepperitz), נגן הקונטרבס הראשי של הפילהרמונית של ברלין באותן שנים. לבחינת הסיום שלו בברלין ביצע סמטנה בין השאר יצירה שהלחין לוויולה ולקונטרבס.
לאחר השלמת תואר בברלין חזר סמטנה לישראל והתקבל כחבר בתזמורת הסימפונית ראשון לציון כנגן קונטרבס, במשך חמש עונות. הוא ניגן כמחליף גם בתזמורת הפילהרמונית הישראלית. היה חבר בהרכב הקלאסי אלטרנטיבי "קפריזמה"- אתם ביצע בין השאר יצירה מקורית שלו לקונטרבס, קלרינט וויולה. כמו כן ניגן עם "אנסמבל המאה ה-21".
ב-1998 הפיק והקליט סמטנה את אלבומה של ורד קלפטר "קו אדום קו שחור" ואחר כך את "חמש" של יעל לוי.
בשנת 2004 זכה אלבומו של אהוד בנאי "ענה לי" בהפקתו של סמטנה בתואר אלבום השנה בטקס פרסי אמ"י של ערוץ 24.
בהמשך הפקת האלבום המשולש "ממשיך לנסוע". עבודה משותפת עם אהוד ונועם הלוי על פסקול הסרט "מסעות ג'יימס בארץ הקודש" מאת הבמאי רענן אלכסנדרוביץ'. זוכה פרס אופיר 2003 למלחין הטוב ביותר.
הפקה מוזיקלית לאלבום "עומד על נייר" של אביתר בנאי. ניהול מוזיקלי יחד עם מיכה שטרית של המופע "פיוטים במעטפת צליל עכשווי" במסגרת פסטיבל ישראל בירושלים 2006. הפקה האלבום "שמע קולי" של מאיר בנאי. אלבומי בכורה של להקת בציר76, אמיר דדון ועוד.
חזר לנגן עם פורטיס. איתו ועם יובל שפריר ועידו אגמון היה שותף להלחנה והפקה של האלבומים "משולש" ו"החבר אני". פסקול הסרט "סקייט אוף מיינד" 2011. "התדר"- מוזיקה למחול מודרני מאת הכוריאוגרף אבי קייזר 2008.
מפיק מוזיקלית ושותף לחלק מהלחנים של האלבום "רסיסי לילה" של אהוד בנאי. חבר בהרכב ג'יש עם ג'ורג' סמעאן, סאלם דרוויש ואהוד בנאי.
מאז 2010, הוא שותף באולפן הקלטות עם יובל שפריר.
מאז 2014 הוא מלמד קורס הפקה מוזיקלית בבית הספר "Muzik".
ב 2017 החל לעבוד על אלבום הבכורה של ההרצלים - היא-סטוריה.
סמטנה מתגורר בתל אביב עם בת זוגו רחלי לוין ואב לבת.
הר ברוסטר (אנטארקטיקה)

מקור השם

שמו של ההר ניתן לו על ידי סר ג'יימס קלארק רוס בשנת 1841. 
ההר נקרא על שם סר דייוויד ברוסטר -  פיזיקאי סקוטי.

לקריאה נוספת

• James Clark Ross, A Voyage of Discovery and Research in the Southern and Antarctic Regions, P 251 
•  The National Science Foundation (US), The Hallett Volcanic Province, Antarctica, PP 11-13
ג'ובריה

תיאור

ג'ובריה היה זאורופוד פרימיטיבי. אורכו היה כ-21.3 מטר והוא שקל כ-22 טון. צווארו היה קצר וכלל רק 12 חוליות. מבנה החוליות ועמוד השדרה היה פשוט יחסית לזאורופודים של צפון אמריקה בהם הדיפלודוקוס והאפטוזאורוס.
פול סרנו, מי שגילה הג'ובריה, העריך, שהיה יכול להתרומם על רגליו האחוריות לפרקי זמן קצרים, על ידי השוואת עצם הזרוע ועצם הירך עם אלה של פילים.
בתקופה שבה חי ג'וברה האזור של מדבר סהרה היה אזור לח, מיוער ועשיר בצמחייה ומקווי מים, כולל נהרות בהם שרצו תניני ענק כגון סרקוסוכוס.
מיונו הטקסונומי של הג'ובריה בעייתי ונכון להיום אין הסכמה לאיזה משפחה הוא שייך.

גילוי

הג'ובריה נתגלה ב-1997 בניז'ר על ידי משלחת למדבר סהרה שהוביל הפלאונטולוג ד"ר פול סרנו. המשלחת מצאה את הג'ובריה באתר קבורה המוני בתצורת Tiourarén, כאשר 95% מעצמות השלד נשתמרו כמאובנים. בכך הפך הג'ובריה לאחד הזאורופודים השלמים ביותר שנתגלו אי-פעם. בהתחלה, לפי סלעי המשקע שבהם נמצאו המאובנים, הם תוארכו ללפני 135 מיליון שנה, תחילת תור הקרטיקון (תקופות ה-Hauterivian עד ה-Barremian).‏ ניתוח מאוחר יותר של המשקעים הראה שהם כנראה קדומים יותר, מאמצע ושלהי היורה, כ-164 עד 161 מיליון שנה לפני זמננו.
רנדי רודס

ילדות

רודס נולד בדצמבר 1956 בבית החולים סט' גונס'-סנטה מוניקה, הצעיר מבין 3 אחים. כשהיה תינוק, אביו, ויליאם ארתור רודס עזב את אימו דולורס והתחתן שנית; מנישואיו השניים נולדו אחיו למחצה פול ודן. ויליאם שמר על קשר עם המשפחה במשך השנים.
לדולורס היה מרכז למוזיקה בצפון הוליווד, קליפורניה מאז 1949; המרכז עדיין פעיל.
אחיו הגדול של רודס, דואג "קיילי" רודס, היה מתופף וזמר בלהקות שונות, ואחותו הגדולה קאטי למדה לנגן על גיטרה יחד עם רנדי באותה תקופה. רנדי התחיל לנגן בגיטרה בגיל 6 ולקח מספר שיעורים בסוגת "פולק" שבאותה תקופה נחשבה למקובלת ללמידה על גיטרה, אך לא הייתה לו את הסבלנות להמשיך וללמוד את הסגנון. אמו לימדה את רנדי מספר שיעורי פסנתר כדי שיוכל בעתיד לקרוא תווים וללמוד מוזיקה לעומק.
בגיל 12 רנדי החל להתעניין במוזיקת רוק ובעיקר בנגינה על גיטרה חשמלית וכן לקח שיעורי גיטרה 
רנדי למד אצל סקוט שלי (Scott Shelly) במשך כמעט שנה עד ששלי פנה לאימו של רנדי ואמר לה שהוא אינו יכול ללמד את רנדי שום דבר חדש מכיוון שרנדי למד כל דבר שהוא ידע.
בגיל 14 רנדי הקים את להקתו הראשונה, Violet Fox (על שמה האמצעי של אמו) יחד עם אחיו דואג על התופים. הלהקה הייתה קצרת ימים ופעלה כ-5  חודשים.
רנדי היה בעוד מספר להקות בילדותו כמו The Katzenjammer Kids וMildred Pierce 
יחד עם חברו הטוב קלי גרני, הבסיסט לעתיד של Quiet Riot שלמד נגינה אצל דולורס.
רנדי וקלי גרני ניגנו יחדיו באזור  ברבנק במסיבות עד שהקימו את להקת Quiet Riot ב-1976.
בשנת 1976 הוקמה להקת  Quiet Riot עם הסולן קווין דוברו (Kevin DuBrow) והמתופף דרו פורסיט, רנדי על גיטרה מובילה וקלי גרני על גיטרה בס והוציאה שני אלבומים: Quiet Riot 1 וQuiet Riot 2 דרך חברת  CBS/Sony Records היפנית; האלבומים הופצו ביפן וזכו לביקורות חיוביות.
הלהקה צברה פופולריות בסצנת המועדונים של לוס אנגלס והחלה להופיע במועדונים כמו The Starwood וWhisky a Go Go ובמסיבות באזור ברבנק. למרות שזכתה להכרה אזורית, הלהקה לא הצליחה להגיע להצלחה מסחרית משמעותית.
בשנות השתתפותו בלהקת Quiet Riot החל רנדי ללמד גיטרה במרכז המוזיקה של אמו והחדר שבו לימד
שמור עד היום במצבו המקורי. רנדי לימד לעיתים קרובות 6 שעות ביום בשיעורים בני חצי שעה
עם סטודנט אחד בכל פעם וניגן בלילות עם הלהקה.

הקריירה עם אוסבורן

ב-1979 סולן להקת "בלאק סבאת'" לשעבר אוזי אוסבורן רצה לחדש את הקריירה שלו.
הבסיסט דנה סטראם הציע לרנדי לעבור מQuiet Riot ללהקתו של אוסבורן. רודס ואוסבורן הגיעו לאנגליה במרץ 1980 כדי לעבוד על אלבומם החדש. הלהקה נכנסה לאולפנים כדי להקליט את אלבומם החדש "Blizzard of Ozz" שממנו יצא הסינגל "Mr. Crowley" והלהיט "Crazy Train", שממשיכים עד היום להישמע בהופעות.

המוות

ב-19 במרץ 1982 הלהקה הייתה בדרכה לפסטיבל באורלנדו, פלורידה. הלהקה עצרה למנוחה אחרי נסיעה ארוכה באחוזה של מנהל חברת הנסיעות ג'רי קלאון. הנהג אנדרו איקוק לקח את רודס ואת מעצבת השיער רייצ'ל ינגבלוד לטוס במטוס קטן ללא רשות. במהלך הטיסה אנדרו החליט לטוס מעל האוטובוס שבו ישנו חברי הלהקה. המטוס חג מעל האוטובוס שלוש פעמים, אך בפעם הרביעית אנדרו פנה פנייה חדה ונכנס לתוך האחוזה של ג'רי קלאון. איש מיושבי האחוזה לא נפצע אך רודס, רייצ'ל ואנדרו מתו במקום. בנתיחה אחר המוות התגלה כי בדמו של אנדרו איקוק נמצאה כמות של סם קוקאין.
באז שנות-אור

השראה

בסרט "צעצוע של סיפור" קבעה פיקסאר את השם של "באז שנות-אור" בהשראת שמו של באז אולדרין. הרעיון למחווה בא מתוך רצון להוקיר את שמו של אולדרין, כאיש השני שרגליו צעדו על הירח, כאשר את רוב התהילה קיבל ניל ארמסטרונג (בהיותו הראשון שצעד על הירח). אולדרין הודה על המחווה כשהוא שלף בובת "באז שנות אור" במהלך נאום בנאס"א, לקול מחיאות כפיים נלהבות. סרטון מהאירוע ניתן לראות ב-DVD המתעד את החגיגות לציון יום השנה ה-10 לסרט "צעצוע של סיפור".
חוש (עיר)

יהודי חוש

משערים כי התיישבות ראשונה של יהודים בעיר הייתה כבר בשנת 1484.]
באפריל 2019, אלמונים חיללו 73 קברים בבית העלמין היהודי בעיר.
מרטין ון קרפלד

מרטין ון קרפלד (בהולנדית: Martin van Creveld; נולד ב-5 במרץ 1946) הוא פרופסור אמריטוס בחוג להיסטוריה של האוניברסיטה העברית ומחשובי ההיסטוריונים הצבאיים בעולם.

ביוגרפיה

מרטין ון קרפלד נולד ברוטרדם, הולנד; שני הוריו היו ממשפחות הולנדיות ותיקות, שישבו בהולנד כבר מהמאה ה-18. הוא עלה לישראל עם משפחתו ב-1950 והחליט להיות היסטוריון בגיל עשר, כאשר קרא בהולנדית את הספר: "היסטוריה של העולם בקליפת אגוז". עשה דוקטורט בבית הספר לכלכלה של לונדון בשנים 1969–1971 וקיבל אותו בהיותו בן 25. עבודת הדוקטור הייתה בנושא: "היטלר והבלקנים: 1941-1940" והיא התפרסמה כספר בהוצאת אוניברסיטת קיימברידג'.
ון קרפלד החל ללמד באוניברסיטה העברית בשנת 1971, מונה לפרופסור מן המניין ב-1988, יצא לגמלאות כפרופסור אמריטוס בשנת 2007. שהה בשבתונים בקינגס קולג', לונדון, וכן בפרייבורג ובפוטסדם (פעמיים) שבגרמניה בעזרת מלגות שונות. בבתי הספר הצבאיים במכללה הלאומית למלחמה שבוושינגטון, ובאוניברסיטת חיל הנחתים שבבסיס קוונטיקו. אחדים מספריו של ון קרפלד מופיעים כחובת קריאה עבור קציני צבא ארצות הברית.
ב-2011 ון קרפלד נאלץ לעזוב את אוניברסיטת טריר בגרמניה, שם היה פרופסור אורח, לאחר מחאות סטודנטים כנגד התבטאויות בלתי הולמות מצדו נגד נשים. כמו כן נאלץ לפרוש פרישה מוקדמת מהאוניברסיטה העברית בנסיבות דומות. כיום (2012) הוא מלמד באוניברסיטת תל אביב בתוכנית ללימודי ביטחון. אגודת הסטודנטים פנתה להנהלת המוסד בתביעה לפטרו, בשל "התנהגותו הפוגענית כלפי סטודנטיות".
מרטין ון קרפלד נשוי לדבורה לוי ולשניהם ילדים מנישואים קודמים.

מחקריו

מרטין ון קרפלד עוסק בשלושת אלפים שנות היסטוריה צבאית, עם דגש על אירופה. הוא כתב 22 ספרים שתורגמו לעשרים שפות (נכון ל-2011), מהם שניים על נשים, אחד על ארצות הברית, ואחד על ההיסטוריה של מדינת ישראל.